**ΘΕΜΑ :** ΕΔ Διαγωνισμού Μελετών με απονομή βραβείων Ημ/νία υποβολής 13/01/2021

**Ερώτηση**

Σύμφωνα με το άρ. 111 του Ν.4412/2016 οι διαγωνισμοί μελετών με απονομή βραβείων συνεχίζονται σύμφωνα με την παρ.5, του αρ. 32, του ιδίου Νόμου, δηλαδή με τη διαδικασία με διαπραγμάτευση χωρίς δημοσίευση προκήρυξης.

Σύμφωνα με τις εγκυκλίους 23/2007 και 6/2018 του ΥΠΟΜΕ, η χρήση του ΜΗΜΕΔ στις Επιτροπές Διαγωνισμών, των παρ. 8 και 9, του αρ. 221, του Ν.4412/2016 αφορά μόνο την ανοικτή και κλειστή διαδικασία και συνεπώς όχι τους διαγωνισμούς του άρ. 32 του ιδίου Νόμου, δηλαδή τη διαδικασία της διαπραγμάτευσης χωρίς δημοσίευση προκήρυξης.

Η ερμηνεία αυτή των εγκυκλίων περιλάμβανε αδιακρίτως όλες τις υποπεριπτώσεις του αρ. 32.

Ο Ν.4605/2019 τροποποιώντας τον Ν.4412, προσθέτει εμβόλιμο άρθρο 32Α, όπου εξειδικεύει από ποιες διατάξεις του Νόμου εξαιρούνται οι υποπεριπτώσεις του άρθρου 32.

Από τη χρήση των παρ. 8 και 9 του αρ. 221, εξαιρεί πολλές υποπεριπτώσεις αλλά όχι την υποπερίπτωση 5 που αφορά τη συνέχιση των διαγωνισμών μελετών.

Δεδομένου ότι το άρθρο 32Α, εισήχθει με Νόμο που υπερτερεί των εγκυκλίων και αποτελεί νεώτερη και ειδικότερη ρύθμιση, σημαίνει ότι

* όσα προβλεπόταν από τις εγκυκλίους δεν ισχύουν και συνεπώς για τη συνέχιση των διαγωνισμών μελετών (παρ. 5, του αρ. 32) απαιτείται συγκρότηση Επιτροπής από το ΜΗΜΕΔ;
* Ή μήπως επειδή δεν ορίζει ρητά κάτι σε αντίθεση με τις εγκυκλίους (ότι δηλαδή απαιτείται η χρήση του ΜΗΜΕΔ στις υπόλοιπες περιπτώσεις του άρ. 32), μπορούμε να συμπεράνουμε ότι οι εγκύκλιοι συνεχίζουν να είναι σε ισχύ και για τις υπόλοιπες περιπτώσεις ;

**Απάντηση :**

Η εν λόγω περίπτωση (διαγωνισμοί μελετών με απονομή βραβείων το άρ. 111 του Ν.4412/2016) δεν εμπίπτει στο πεδίο εξαιρέσεων των περιπτώσεων του Άρθρου 32Α, δηλ. της υποχρεωτικής εφαρμογής των άρθρων 22 παράγραφοι 1, 36, 72 παράγραφος 1 περίπτωση α`, 79 παράγραφοι 1 έως 4, και 221 παράγραφοι 8 και 9, και δεδομένης της μη μη έκδοσης ειδικότερης διευκρινιστικής διάταξης, συνεπώς ο προκείμενος διαγωνισμός πρέπει να διεξαχθεί σύμφωνα με την χρήση του ΜΗΜΕΔ της παρ. 9 του Άρθρου 221 (“Όργανα διενέργειας διαδικασιών σύναψης δημοσίων συμβάσεων”), λαμβάνοντας υπόψη την πρόβλεψη της παρ. 10 του ιδίου Άρθρου.

Κατά εξουσιοδότηση Εκδοθέντα και Εφαρμοστικά Νομοθετήματα:

* ΕΓΚ 1/2017 ΥΠΕΝ : ¨Παροχή διευκρ. περί διενέργειας αρχιτεκτονικών διαγων. βάσει διατ. Ν.4412/16”
* ΥΑ 22 //2012 Τρ.ΥΑ 2011 ΠΕΚΑ ¨Νέο πλαίσιο διενέργ.αρχιτεκτ. διαγωνισμών και γενικά διαγων. μελετών με απονομή βραβείων»
* ΥΑ οικ//2011 “Νέο πλαίσιο διενέργειας αρχιτεκτονικών διαγωνισμών & γενικά διαγωνισμών μελετών με απονομή βραβείων¨
* Εγκ. 6 / 2018 ΥΠΟΜΕ “Διευκρινήσεις σχετικά με την εφαρμογή του Μητρώου Μελών επιτροπών διαδικασιών σύναψης συμβάσεων έργων, μελετών και παροχής τεχνικών επιστημονικών υπηρεσιών”
* ΔΝΣ/61034/ΦΝ 466/04.12.2017 Απόφαση του Υπουργού Υποδομών και Μεταφορών ¨Κατάρτιση, τήρηση και λειτουργία του Μητρώου μελών επιτροπών διαδικασιών σύναψης δημοσί-ων συμβάσεων έργων, μελετών και παροχής τε-χνικών και λοιπών συναφών επιστημονικών υπη-ρεσιών (Μη.Μ.Ε.Δ.) της παρ. 8.(η) του άρθρου 221 του ν. 4412/2016”

Ενδεικτική Νομολογία :

Οι Αποφάσεις 407/2017, 1250/2019 , 1253/2019 , 323/2019 Τμήμα VI  ΕλΣυν, [ΑΕΠΠ Απόφαση 378/2019](https://4412.gr/blog/laws/301201/)

Σύμφωνα με τις προβλέψεις του άρθρου 111 του Ν. 4412 / 2016 (όπως τροποποιήθηκε με το άρθρο 43 παρ. 16 Ν.4605/2019 , ΦΕΚ Α 52/1.4.2019), Οι διατάξεις των άρθρων 112 έως 115 εφαρμόζονται και (περ. β) στους διαγωνισμούς μελετών με απονομή βραβείων ή καταβολή χρηματικών ποσών στους συμμετέχοντες, δημόσιας σύμβασης υπηρεσιών που μπορεί να ανατεθεί αργότερα δυνάμει της παραγράφου 5 του άρθρου 32, εφόσον η αναθέτουσα αρχή έχει εξαγγείλει στην προκήρυξη διαγωνισμού μελετών την πρόθεσή της να προβεί σε ανάθεση τέτοιου είδους σύμβασης

* Σύμφωνα με τα αναφερόμενα στην εγκύκλιο 6/2018 του ΥΠΟΜΕ (Αρ. Πρωτ. ΔΝΣ/ οικ.91224 /ΦΝ 466) η χρήση του ΜΗΜΕΔ στις Επιτροπές Διαγωνισμών, των παρ. 8 και 9, του αρ. 221, του Ν.4412/2016 αφορά μόνο την ανοικτή και κλειστή διαδικασία και συνεπώς όχι τους διαγωνισμούς του άρ. 32 του ιδίου Νόμου, δηλαδή τη διαδικασία της διαπραγμάτευσης χωρίς δημοσίευση προκήρυξης
* Σύμφωνα με τα αναφερόμενα στην εγκύκλιο 6/2018 του ΥΠΟΜΕ, οι διατάξεις των παραγράφων 8 και 9 του άρθρου 221 του Ν.4412/2016 σχετικά με τη συγκρότηση επιτροπών διαγωνισμών έργων, μελετών και παροχής τεχνικών υπηρεσιών και λοιπών συναφών επιστημονικών υπηρεσιών αφορούν μόνο στην ανοικτή και κλειστή διαδικασία (σχετική Εγκύκλιος 23/ 2017 της ΓΓΥ). Συνεπώς για τις εξαιρετικές διαδικασίες (συνοπτικοί διαγωνισμοί, διαπραγμάτευση χωρίς δημοσίευση προκήρυξης, κ.λπ.) δεν απαιτείται συγκρότηση επιτροπής διαγωνισμού μέσω του ΜηΜΕΔ
* 87/2010 ΕΣ (ΠΡΑΞΗ-Τμ.VII)

Δήμοι - Κοινότητες. Δαπάνες για ανάπλαση κοινοχρήστων χώρων (κατασκευή ρολογιού σε πλατεία). Προϋπόθεση νομιμότητας των συγκεκριμένων δαπανών. Ειδικότερα, απαιτείται η διεξαγωγή αρχιτεκτονικού διαγωνισμού ή διαγωνισμού μελετών, στους οποίους δεν υποβάλλονται οικονομικές προσφορές και η προκήρυξή τους έχει το ελάχιστο περιεχόμενο που καθορίζουν οι προαναφερόμενες διατάξεις. Η συγκεκριμένη δαπάνη δεν είναι νόμιμη, γιατί το εν λόγω έργο αποτελεί μέρος και όχι ανεξάρτητο και λειτουργικό, ενός ευρύτερου έργου ανάπλασης για το οποίο δεν τηρήθηκε η νόμιμη διαδικασία

* 20/2008 ΣΤΕ (ΑΣΦ)

Απόφαση 20/2008 της Επιτροπής Αναστολών του ΣτΕ. Αφορά διαγωνισμό για την ανάθεση της εκπόνησης μελέτης έργου επέκτασης βιβλιοθήκης Πανεπιστημίου και ειδικότερα αίτηση ασφαλιστικών μέτρων κατά της βαθμολόγησης των προσφορών. Μη πιθανολόγηση της βασιμότητας των ισχυρισμών της αιτούσας. Απορρίπτει την αίτηση.